ITEL คว้างานเพิ่มดัน “แบ็กล็อก” ทะลุ 3.5 พันลบ. จ่อปิด 2 ดีล M&A ชัดเจน Q2/65
ITEL ตุนงานในมือรวมกว่า 3,500 ลบ. ทยอยรับรู้ปีนี้ราว 2,000 ลบ. แย้มครึ่งปีแรกคาดได้รับงานไม่ต่ำกว่า 1,400 ลบ. ตั้งเป้ารายได้นิวไฮ 3,200 ลบ. จ่อปิดดีล M&A หุ้นเทคฯสตาร์ทอัพ พร้อมออกวอแรนต์เพื่อรองรับกลยุทธ์เติบโตแบบ “Inorganic”
ITEL ตุนงานในมือรวมกว่า 3,500 ลบ. ทยอยรับรู้ปีนี้ราว 2,000 ลบ. แย้มครึ่งปีแรกคาดได้รับงานไม่ต่ำกว่า 1,400 ลบ. ตั้งเป้ารายได้นิวไฮ 3,200 ลบ. จ่อปิดดีล M&A หุ้นเทคฯสตาร์ทอัพ พร้อมออกวอแรนต์เพื่อรองรับกลยุทธ์เติบโตแบบ “Inorganic”
8 มี.ค. 2565

นายณัฐนัย อนันตรัมพร ประธานเจ้าหน้าที่บริหาร บริษัท อินเตอร์ลิ้งค์ เทเลคอม จำกัด  (มหาชน) หรือ ITEL เปิดเผยว่า แผนการดำเนินธุรกิจปี 2565 บริษัทตั้งเป้ารายได้ที่ 3,200 ล้านบาท และมีอัตรากำไรสุทธิไม่ต่ำกว่า 10% โดยปัจจุบันมีสัญญาในมือ (Contract on Hand) รวมมูลค่ากว่า 3,500 ล้านบาท และจะรับรู้รายได้ในปีนี้ราว 2,000 ล้านบาท ทั้งงานบริการโครงข่ายโทรคมนาคม (Data Service) งานบริการพื้นที่ดาต้าเซ็นเตอร์ (Data Center) และงานติดตั้งโครงข่ายโทรคมนาคม (Installation)
โดยในปีนี้บริษัทฯ คาดหวังจะได้รับงานใหม่เข้ามาไม่ต่ำกว่า 3,000 ล้านบาท โดยในครึ่งปีแรกของปี 2565 คาดว่าจะได้รับงานไม่ต่ำกว่า 1,400 ล้านบาท อาทิ โครงการ Course Online มูลค่า 305 ล้านบาท โครงการ USO-TOT มูลค่า 703 ล้านบาท รวมไปถึงงานติดตั้งโครงข่ายโทรคมนาคม และงานให้บริการโครงข่ายโทรคมนาคม
นอกจากนี้ บริษัทฯ ยังอยู่ระหว่างการเจรจากับผู้ให้บริการคลาวด์ขนาดใหญ่ระดับโลก (Hyperscale) เพื่อให้เข้ามาใช้พื้นที่ดาต้าเซ็นเตอร์จำนวน 0.6 เมกะวัตต์ และเดินหน้าขยายขนาดด้าต้าเซ็นเตอร์เป็น 2.4 เมกะวัตต์ ด้วยงบลงทุนราว 200 ล้านบาท ในขณะเดียวกันบริษัทยังเตรียมจะขยายขนาดเป็น 6 เมกะวัตต์ภายใน 2 ปีข้างหน้า ใช้งบลงทุนราว 300-400 ล้านบาท
“ในปี 2565 จะเป็นปีที่ดีของบริษัทในการเติบโตได้ ตามแผนที่วางไว้ หลังจากสถานการณ์การแพร่ระบาดของ   โควิด-19 เริ่มคลี่คลายลง จะช่วยทำให้ภาครัฐและเอกชนเปิดให้ยื่นเสนองานใหม่อย่างคึกคัก โดยบริษัทมีความพร้อมในการเข้ารับงาน ซึ่งจะช่วยสนับสนุนให้รายได้ของบริษัทเติบโตแข็งแกร่งและสร้างผลตอบแทนที่ดีให้ แก่ผู้ถือหุ้น” นายณัฐนัย กล่าว
นายณัฐนัย กล่าวเพิ่มเติมว่า บริษัทอยู่ระหว่างพิจารณาเข้าซื้อกิจการ (M&amp;A) จำนวน 2 ดีล บริษัทด้าน IT Outsourcing ที่มีความชำนาญด้าน Digital Transformation, Cyber Security และ Software House ที่มีศักยภาพ อีกบริษัท จะเน้นในด้านการทำ Social Data Analytic ซึ่งปัจจุบันอยู่ระหว่างการทำ Due Diligence โดยคาดว่าจะเห็นความชัดเจน ภายในช่วงไตรมาส 2/2565
พร้อมกันนี้ ที่ประชุมคณะกรรมการบริษัทได้มีมติอนุมัติการออก ITEL-W4 โดยไม่คิดมูลค่า (Free Warrant) ให้แก่ผู้ถือหุ้นทุกรายในจำนวนไม่เกิน 322 ล้านใบสำคัญแสดงสิทธิ ที่อัตราส่วน 5 หุ้นสามัญต่อ 1 ใบสำคัญแสดงสิทธิ โดยมีราคาใช้สิทธิที่ 11.50 บาท และมีกำหนดใช้สิทธิในระยะเวลา 2 ปี เพื่อสนับสนุนกลยุทธ์เติบโตแบบ Inorganic (ซื้อกิจการ) ในอนาคต โดยจะนำเข้าพิจารณาในการประชุมสามัญผู้ถือหุ้นในวันที่ 27 เมษายน 2565